Tegemist oli järjekordse tööreisiga Suure Lombi taha, täpsemalt meie Ameerika kontorisse San Joses. Algne plaan oli lennata KLM-iga, aga need tõhud tühistasid laupäevase sinnalennu ära ning pakkusid alternatiividena välja kas sama hinnaga, kuid kaht ümberistumist ja pealt neljatunnist USA siselendu sisaldava marsruudi või siis päev hilisema, ent ligi kaks korda kallima mineku. Esimene variant meile mõistagi ei sobinud (halloo, 24 tundi turistiklassis pluss kohalejõudmine nõmehilisel tunnil)  ning kuna teise variandi hinnavahe Lufthansaga (LH) jäi juba sama hästi kui sümboolseks, ent Star Alliance'iga lendamine tähendas tänu Eurobonuse kuldkaardi olemasolule mõnevõrra inimlikumaid ümberistumistingimusi, saatsime KLM-i seekord pikalt.